Die sleutelteks (1 Kor 1:10-18) volg op laas week se teksgedeelte (1 Kor 1:1-9) en skets die agtergrond vir die brief, naamlik die verdeeldheid in die gemeente. In Christus, in wie se kruisdood daar krag opgesluit lê, is ons egter almal een. Ook die metafoor van lig wat laas week in die Jesaja-teks gebruik is, word hierdie week deur Jesaja 9 en Psalm 27 gebruik. Jesaja vertel van die Lig wat sal kom en die psalmis besing God as Lig en Redder. Matteus 4:12-23 vertel die verhaal van Jesus wat sy openbare optrede begin en sy eerste dissipels roep. Jesus leer die mense, verkondig dat God se koninkyk naby gekom het en doen verskeie genesings. In Jesus Christus sien ons die nuwe dag wat breek, die Lig wat na die wêreld kom.
23Hy het toe in die hele Galilea rondgegaan en die mense in hulle sinagoges geleer, die evangelie van die koninkryk verkondig en elke soort siekte en kwaal onder die volk gesond gemaak
1 Van Paulus, wat deur die wil van God geroep is om 'n apostel van Christus Jesus te wees, en van die broer Sostenes.
10Ek doen 'n beroep op julle almal, broers, in die Naam van ons Here Jesus Christus, om eensgesind te wees. Daar moet geen verdeeldheid onder julle wees nie. Julle moet een wees in dieselfde gesindheid en met dieselfde oortuiging. 11Ek sê dit, my broers, omdat van Chloë se mense my vertel het dat daar onenigheid onder julle is. 12Daarmee bedoel ek dat een sê: "Ek is vir Paulus;" een: "Ek is vir Apollos;" een: "Ek is vir Sefas;" en een: "Ek is vir Christus."
"Dié wat wil roem, moet in die Here roem."
Toetrede: Lied 154 of VONKK 254
Votum: Psalm 27: 1 en 4
Lofsang: Lied 330
Verootmoediging: (uit die Liturgie van die Franse Gereformeerde Kerk)
Genadeverkondiging: (uit Ps 27 en Jes 9).
Geloofsbelydenis: (Belydenis van Belhar) Lied 264 of Flam 206
Skriflesing: 1 Korintiërs 1:10-18
Slotsang: Flam 132 of Lied 520 of Lied 523
Respons: VONKK 204
Lied 154 Kom nou tesaam, laat ons vergader of
Psalm 27: 1 en 4
wie se wil dit is dat al u kinders een in Christus moet wees;
ons bid vir die eenheid van u kerk.
Vergewe ons trots en ons gebrek aan geloof,
aan begrip en aan liefdadigheid,
wat die oorsake van ons verdeeldheid is.
Verlos ons van ons engheid,
van ons bitterheid,
uit ons vooroordele.
Leer ons om die genadegawes te erken
onder almal wat u aanroep
en die geloof van Jesus Christus, onse Here, bely.
(uit die Liturgie van die Franse Gereformeerde Kerk)
Voorganger: Die volk wat in donkerte geleef het, het 'n groot lig gesien, oor dié wat in die donker land was, het 'n lig geskyn.
Gemeente: Die Here is my lig en my redder,
(uit Ps 27 en Jes 9).
Ons glo dat hierdie eenheid van die volk van God op 'n verskeidenheid van maniere sigbare gestalte moet kry en werksaam moet wees, daarin dat ons mekaar liefhet, gemeenskap met mekaar beleef, najaag en beoefen; daarin dat ons skuldig is om onsself tot nut en saligheid van mekaar gewillig en met vreugde te gee;
Ons glo dat hierdie eenheid slegs in vryheid gestalte kan vind en nie onder dwang nie; dat die verskeidenheid van geestelike gawes, geleenthede, agtergronde, oortuigings, soos ook die verskeidenheid van taal en kultuur, vanweë die versoening in Christus geleenthede is tot wedersydse diens en verryking binne die een sigbare volk van God;
Ons glo dat die kerk geroep word om dit alles te bely en te doen, in gehoorsaamheid aan Jesus Christus, sy enigste Hoof, al sou ook die owerhede en verordeninge van mense daarteen wees en al sou straf en lyding daaraan verbonde wees.
Aan dié enige God, Vader, Seun en Heilige Gees, kom toe die eer en heerlikheid in ewigheid.
Teks: Hannes van der Merwe 2012 © Musiek: BLAENWERN – William Rowlands 1905
RUBRIEK: Klassiek – Toetrede en Aanroeping / Doop / Nagmaal / Die Kerk
Gesels oor die konsep van "verdeeldheid" deur te praat oor dinge wat saam hoort. Deesdae kan TV's nie werk sonder 'n afstandbeheer nie. Tandeborsel en tandepasta. Ketel en deksel. Kragdraad en kragprop. Hier kan jy 'n volledige hulpmiddel aflaai (wat eintlik fokus op 1 Konings). Bladsy 16 is 'n klomp alledaagse goed wat verdeel is. (Hier is die hulpmiddel van dieselfde produk, wat focus op 1 Korintiërs 10 – dis 'n volledig uitgewerkte byeenkoms.) Laat almal saamwerk om uit te werk wat pas by wat en gesels oor verdeeldheid en ons eenheid in Christus. Verduidelik dat Paulus vir die mense in Korinte 'n brief skryf, omdat hulle verdeeld was.
Of wat van 'n kul-toertjie?! Hier kan jy sien hoe om twee stukkies tou een te maak terwyl jy gesels oor Korinte, verdeeldheid en eenheid.
As jy 'n storie wil vertel, kan jy gerus kyk na "When Pencil Met Eraser", beskikbaar op Kindle. Potlood teken prente, maar Uitveër vee oral uit en maak in die proses 'n heel ander prent. Wanneer Potlood blomme teken, maak Uitveër 'n paadjie in die blomme. Hulle hou aan stry, totdat Uitveër Potlood help verstaan dat hulle saam beter is.
"How to lose all your friends" kan ook goed werk.
BybelMedia se "Woord en Fees" stel voor: "Sun bread" deur Elisa Kleven is 'n gepaste boek om vir die kinders voor te lees. Vir nog voorstelle.
Die gemeente van Korinte was 'n kopseer. Hulle is deur struweling en verdeeldheid gekenmerk.
Die stad self was 'n sieraad. Korinte was destyds 'n redelik nuwe Romeinse stad, gebou op die oorblyfsels van die ou Griekse stad wat in 146 vC verwoes is. Dit was Julius Caesar wat in 44 vC die "nuwe" Korinte as Romeinse vesting herbou het.
Ongeveer 'n 100 jaar vóór die skryf van 1 Korintiërs het die inwoners van Korinte met trots aan hulleself as 'n Romeinse stad op Griekse bodem gedink. Deur die Romeinse boustyl en Romeinse kultuur was dié stad verbind met die hoofstad van die wêreld, Rome.
Werf eie volgelinge
In Paulus se tyd was dit nie ongewoon nie om in Korinte sprekers te vind wat hulle intellektuele vermoëns in dié besondere stad kom vertoon het. Die inwoners was daarom gewoond om die een ná die ander spreker aan te hoor wat probeer het om mekaar met hulle welsprekendheid te oortref. In dié stryd van slimmighede sou hierdie sprekers mekaar met kwinkslae en woordkunsies probeer troef, terwyl die toehoorders oor die uiteindelike wenner besluit.
Van hierdie sprekers is met die etiket "Sofis" gemerk. Dit was 'n neerhalende titel wat dui op aanstellerigheid en 'n opgeblase selfbeeld. Paulus gebruik hierdie beeld om die verdeeldheid in Korinte aan die orde te stel. Terwyl dit tipies van die Sofiste was om volgelinge te werf en vir dié volgelinge om met mekaar slaags te raak oor wie die beste orator was, was hierdie styl in die kerk van Jesus Christus taboe.
Iets in die woorde van die mense van Chloë, moes hierdie beeld by Paulus losgemaak het. In sy geestesoog kon hy sien hoe gemeentelede hom, Paulus, Apollos, Petrus en selfs Christus, soos Sofiste aangehang het. Deur hulle onderskeie leermeesters as ideaal voor te hou, het groepe volgelinge met mekaar slaags geraak en het die gemeente gedreig om uitmekaar te spat. Dit alles getuig daarvan hoe jammerlik hulle die bal van die evangelie en kerkwees misgeslaan het, 'n vergissing wat ongelukkig steeds sy kop in die kerk van Jesus Christus uitsteek.
Oor die presiese aard van die Korintiese partyskappe is al baie geskryf. Ons weet egter steeds nie alles oor die destydse situasie nie. Miskien is dit 'n bedekte seën. Op 'n manier word ons deel van die destydse storie wanneer ons in ons tyd ook spanning in die kerk en gemeente beleef. Daar is immers altyd 'n voorlopigheid in ons kerkwees. Ons is kerk in die tyd tussen die eerste en tweede koms van Koning Jesus.
Die verskynsel van partyskappe is baie bekend aan ons.
Ons ken almal die groot internasionale figure wat op TV optree en in hul persoonlike stralers regoor die wêreld vlieg om nog volgelinge (en geld) te maak. Baie van hulle tree soos Messiasse op. Hulle beloof ook genesings en ander wonderwerke – gewaarborg – terwyl die kollektebord ook omgestuur word.
Selfs in ons eie land is daar mense wat byna tot nasionale verlossers verhef word. Hulle byeenkomste en gebede word soms gesien asof dit van groter belang is as plaaslike eredienste en aanbidding van die naamlose en gesiglose kinders van die Here.
Dit is alles goed en wel, maar die belewenisse wat mense by hierdie intense byeenkomste het, word dan die platform vanwaar die plaaslike gemeente aangeval en veroordeel word. Die arme plaaslike gemeente kan nie kers vashou by die waarhede wat van die podium uitgeblaker word nie.
Menseverering wat ongetwyfeld tot Christus se vernedering lei, is 'n versoeking wat ten alle koste weerstaan moet word. Ons ken ten dele. Daarom moet ons altyddeur bereid wees om na mekaar en bo alles God se stem te luister. In dié proses moet ons die eenheid nastreef en altyddeur 'n oog op die kruis van die Verlosser hou.
Die fokus van Paulus se beredenering moet egter in die oog bly, naamlik dat daar net een Christus is wat gekruisig is. Geen ander geestelike leiers in die verlede, hede of toekoms kan by Jesus Christus kersvashou nie. Ons eenheid le in Hom.
Eerstens noem hy die gemeente "broers". Deur hulle vereniging met Christus het die lidmate van die gemeente in 'n nuwe verhouding tot mekaar beland. Hulle is nou broers en susters, lede van die familie van God. In 'n huishouding, onder die leierskap van 'n liefdevolle Vader, kan daar nie sprake wees van verdeeldheid nie. Die kwaliteit van die verhoudinge moet die van liefdevolle onderlinge bande wees, soos dié van broers en susters.
Hierdie gesins- en familieterme wat op die vroë kerk van toepassing gemaak is, beskryf die nuwe gehalte van verhoudinge in Christus. Dit was totaal ongewoon aan die destydse samelewing. Familiebande het in bloedfamilies gegeld, maar buitestander was eintlik konkurrente. In Christu word almal egter ingesluit in 'n nuwe familie – bloedfamilie wat alle aardse verdeelheid te bowe gaan. Hier word voormalige vyande broers en susters en geniet onderlinge ondersteuning.
Tweedens roep Paulus die Korintiërs in die Naam van Christus op om eensgesind te wees. Hy doen dit dus namens Christus, op gesag van Christus. Uit eerbied vir Christus, moet hulle eensgesind wees.
Eenheid van gesindheid: Eensgesindheid is 'n keuse dat mense met mekaar sal bly praat, en sal bly luister, totdat daar wedersydse begrip en konsensus groei. Eensgesindheid is 'n keuse om verskille nie tot verdeeldheid te verhef nie, om leerbaar te bly en aan te hou soek na dit wat saambind en na die waarheid, eerder as dit wat verdeel.
Eenheid van oortuiging: 'n Gedeelde oortuiging is 'n konsensus oor die weg waarop die Here die gemeente stuur. Eenheid word gebou op grond van die oortuiging dat God die gemeente roep en heilig, en dat die pad wat die gemeente loop gekenmerk word deur die liefde, self-prysgawe en naastediens wat die evangelie kenmerk. 'n Eenheid van oortuiging groei uit die onderrig oor die inhoud van die evangelie, en wat dit beteken om as 'n dissipel van die Here te lewe.
Christus die eenheid
Paulus gebruik die doop as 'n voorbeeld om sy punt te illustreer. Verdeeldheid ontstaan wanneer die dopeling beleef dat die doop hom of haar in die klub inlyf waarvan die een wat die doop bedien die hoof is. Nee, niemand word in die naam van die doopbediener gedoop nie. Die doop, wie dit ook al bedien, lyf jou in by die een liggaam van Christus.
Die hele Korintiërbrief word 'n intense kragtoer waarin Paulus hulle onderrig oor die inhoud van Christus, die Gekruisigde en lewende Here, se verlossingswerk en die implikasies daarvan vir die Korintiërs. Hy doen dit om eensgesindheid en 'n eenheid van oortuiging by die gemeente te vestig.
Gewoond aan verdeelheid
Ons kan so gewoond raak aan verdeeldheid, dat ons ons vergeet dit pas nie in die Here se kerk nie. Ons kan vergeet dat verdeelheid Christus in stukke skeur en die krag van die saambindende, verlossende kruis ondermyn.
Daarom skerp ons teksgedeelte ons vandag op. Ons moet ons eie ingesteldheid en optrede ondersoek. Hoe ernstig neem ons medegelowiges? Hoeveel gewig dra broers en susters in Christus se belange in my lewe?
Hoeveel gewig dra die nood van die wêreld waarheen Christus ons stuur in ons lewens? Sodra ons op mekaar en die wêreld fokus in liefde en diens, kan ons ons eenheid ernstiger neem en vier.
Jesus Christus is die Koning van die kerk. Ons eenheid is in Hom en deur Hom. Onderlinge stryd en onenigheid, pas eenvoudig nie by ondersteuners van Jesus nie. Ons identiteit en eenheid in Jesus Christus bepaal hoe ons lewe.
Doen vandag moeite om vir al die kerke in jul omgewing te bid. Kry dalk vooraf spesifieke gebedsbehoeftes. Bid vir die predikante en pastore op die naam.